Návrh VYKONÁVACIE ROZHODNUTIE RADY, ktorým sa mení zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie /* COM/2014/0628 final - 2014/0294 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Tento návrh sa týka uplatňovania nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[1] (nariadenie o NNN rybolove). Všeobecný kontext Tento návrh sa predkladá v súvislosti s vykonávaním nariadenia o NNN rybolove a je výsledkom vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v nariadení o NNN rybolove, v ktorom sa okrem iného predpokladá, že všetky krajiny plnia povinnosti týkajúce sa zabraňovania NNN rybolovu, odrádzania od neho a jeho odstránenia, ktoré pre ne vyplývajú z medzinárodného práva ako pre vlajkové, prístavné, pobrežné alebo trhové štáty. Existujúce ustanovenia v oblasti návrhu Rozhodnutie Komisie z 15. novembra 2012 (Ú. v. EÚ C 354, 17.11.2012, s. 1 – 47) o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Vykonávacie rozhodnutie Komisie z DEŇ MESIAC 2014 (Ú. v. EÚ C XXXX, XX.XX.2014, s. …) o identifikácii tretích krajín, ktoré Komisia považuje za nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Súlad s inými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Zainteresované strany dotknuté týmto konaním mali možnosť obhájiť svoje záujmy počas vyšetrovania a dialógu v súlade s ustanoveniami nariadenia o NNN rybolove. Získavanie a využívanie expertízy Externá expertíza nebola potrebná. Posúdenie vplyvu Tento návrh je výsledkom vykonávania nariadenia o NNN rybolove. Nariadenie o NNN rybolove neobsahuje ustanovenia vyžadujúce všeobecné posúdenie vplyvu, obsahuje však úplný zoznam podmienok, ktoré sa musia posúdiť. 3. PRÁVNE PRVKY NÁVRHU Zhrnutie navrhovaného opatrenia Komisia 15. novembra 2012 na základe svojho rozhodnutia poslala oznámenie ôsmim tretím krajinám (Belize, Kambodžské kráľovstvo, Republika Fidžijských ostrovov, Guinejská republika, Panamská republika, Srílanská demokratická socialistická republika, Togská republika a Vanuatská republika) o tom, že uvažuje o možnosti identifikovať ich ako nespolupracujúce tretie krajiny podľa nariadenia o NNN rybolove. Komisia iniciovala kroky v súvislosti s uvedenými ôsmimi krajinami. Tieto kroky zahŕňajú okrem iného opatrenia a uvádzajú dôvody týchto opatrení, poskytujú dotknutým krajinám príležitosť na odpoveď a vyvrátenie identifikácie, právo požiadať o dodatočné informácie alebo ich poskytnúť, návrhy akčných plánov na nápravu situácie, ako aj primeraný čas na odpoveď a nápravu situácie. Komisia DEŇ MESIAC 2014 na základe svojho vykonávacieho rozhodnutia identifikovala Srí Lanku ako krajinu, ktorú Komisia považuje za nespolupracujúcu tretiu krajinu podľa nariadenia o NNN rybolove. Priložený návrh vykonávacieho rozhodnutia Rady sa zakladá na zisteniach potvrdzujúcich, že Srí Lanka si neplní povinnosti, ktoré pre ňu vyplývajú z medzinárodného práva ako pre vlajkový, prístavný, pobrežný alebo trhový štát. Preto sa navrhuje, aby Rada prijala pripojený návrh rozhodnutia. Právny základ Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie NNN rybolovu, na odrádzanie od neho a jeho odstránenie. Zásada subsidiarity Návrh patrí do výlučnej právomoci Európskej únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov: Forma opatrenia je opísaná v nariadení o NNN rybolove a neumožňuje prijímanie rozhodnutí členskými štátmi. Uvedenie údajov o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov udržiava na čo najnižšej úrovni primeranej cieľu návrhu, sa na tento prípad nevzťahuje. Výber nástrojov Navrhované nástroje: rozhodnutie. Iné prostriedky by neboli primerané z tohto dôvodu: Iné prostriedky by neboli primerané, pretože v nariadení o NNN rybolove sa nestanovujú alternatívne možnosti. 4. VPLYV NA ROZPOČET Návrh nemá žiadny vplyv na rozpočet Únie. 2014/0294 (NLE) Návrh VYKONÁVACIE ROZHODNUTIE RADY, ktorým sa mení zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie RADA EURÓPSKEJ ÚNIE, so zreteľom na zmluvu o fungovaní Európskej únie, so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[2], a najmä na jeho článok 33, so zreteľom na návrh predložený Európskou komisiou, keďže: 1. ÚVOD (1) Nariadením (ES) č. 1005/2008 (nariadenie o NNN rybolove) sa stanovuje systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie. (2) V kapitole VI nariadenia o NNN rybolove je stanovený postup identifikácie nespolupracujúcich tretích krajín, krokov súvisiacich s krajinami identifikovanými ako nespolupracujúce tretie krajiny, vytvorenia zoznamu nespolupracujúcich krajín, vyradenia zo zoznamu nespolupracujúcich tretích krajín, propagácie zoznamu nespolupracujúcich tretích krajín a prípadných núdzových opatrení. (3) V súlade s článkom 32 nariadenia o NNN rybolove Komisia na základe svojho rozhodnutia z 15. novembra 2012[3] (ďalej len „rozhodnutie z 15. novembra 2012“) oznámila ôsmim tretím krajinám, že uvažuje o možnosti identifikovať ich ako krajiny, ktoré Komisia považuje za nespolupracujúce tretie krajiny. (4) Komisia zahrnula do rozhodnutia z 15. novembra 2012 informácie týkajúce sa základných skutočností a úvah, z ktorých vychádza takáto identifikácia. (5) Komisia 15. novembra 2012 samostatnými listami tiež oznámila ôsmim tretím krajinám, že zvažuje možnosť identifikovať ich ako nespolupracujúce tretie krajiny. (6) Komisia v týchto listoch zdôraznila, že s cieľom predísť takejto identifikácii a návrhu zaradenia do formálneho zoznamu nespolupracujúcich tretích krajín podľa článkov 31 a 33 nariadenia o NNN rybolove vyzýva dotknuté tretie krajiny, aby v úzkej spolupráci s Komisiou vypracovali akčný plán na odstránenie nedostatkov identifikovaných v rozhodnutí z 15. novembra 2012. (7) Komisia teda vyzvala osem dotknutých tretích krajín, aby: i) prijali všetky potrebné opatrenia na vykonávanie opatrení obsiahnutých v akčných plánoch navrhnutých Komisiou; ii) posúdili vykonávanie opatrení obsiahnutých v akčných plánoch navrhnutých Komisiou; iii) Komisii zasielali každých šesť mesiacov podrobné správy obsahujúce posúdenie vykonávania každého opatrenia, pokiaľ ide o, okrem iného, ich individuálnu a/alebo celkovú účinnosť pri zabezpečovaní úplného dodržiavania systému na kontrolu rybárstva. (8) Osem dotknutých tretích krajín dostalo príležitosť písomne reagovať na problémy, na ktoré Komisia výslovne poukázala v rozhodnutí z 15. novembra 2012, ako aj na ďalšie relevantné informácie, čo im umožnilo predložiť dôkazy s cieľom vyvrátiť alebo doplniť skutočnosti, o ktoré sa opiera rozhodnutie z 15. novembra 2012, alebo prijať podľa potreby akčný plán na zlepšenie alebo opatrenia na nápravu situácie. Uvedeným ôsmim krajinám bolo zaručené právo požiadať o doplňujúce informácie alebo ich poskytnúť. (9) Komisia 15. novembra 2012 začala dialóg s ôsmimi tretími krajinami a uviedla, že na dosiahnutie dohody v zásade pokladá za dostatočnú lehotu 6 mesiacov. (10) Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky predložené ôsmimi krajinami, ktoré reagovali na rozhodnutie z 15. novembra 2012. Komisia týchto osem krajín o svojich úvahách neustále informovala ústne alebo písomne. (11) Dňa 24. marca 2014 bolo prijaté vykonávacie rozhodnutie Rady z 2014/170/EÚ, ktorým sa vytvára zoznam nespolupracujúcich tretích krajín v boji proti NNN rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie[4]. Tri z ôsmich krajín dotknutých rozhodnutím z 15. novembra 2012 bolo zaradených na zoznam nespolupracujúcich krajín, keďže si aj napriek tomu, že prijali niekoľko opatrení, naďalej neplnili povinnosti, ktoré pre ne vyplývajú z medzinárodného práva ako pre vlajkové a pobrežné štáty, podľa ktorého musia prijať opatrenia na zabránenie NNN rybolovu, odrádzanie od neho a jeho odstránenie. (12) Komisia vykonávacím rozhodnutím z DEŇ MESIAC 2014[5] identifikovala Srílanskú demokratickú socialistickú republiku (Srí Lanku) ako nespolupracujúcu tretiu krajinu v boji proti NNN rybolovu. V súlade s nariadením o NNN rybolove Komisia uviedla dôvody, prečo sa domnieva, že Srí Lanka si neplní povinnosti, ktoré pre ňu vyplývajú z medzinárodného práva ako pre vlajkový, prístavný, pobrežný alebo trhový štát, podľa ktorého musia prijať opatrenia na zabránenie NNN rybolovu, odrádzanie od neho a jeho odstránenie. (13) Vykonávacie rozhodnutie Rady o zaradení Srí Lanky do zoznamu nespolupracujúcich tretích krajín v boji proti NNN rybolovu by sa teda malo prijať v súvislosti s vykonávaním nariadenia o NNN rybolove ako výsledok vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v nariadení o NNN rybolove. Toto rozhodnutie sa zakladá na týchto postupoch vyšetrovania a dialógu vrátane obojstrannej korešpondencie a stretnutí, ako aj na rozhodnutí z 15. novembra 2012 a rozhodnutí z DEŇ MESIAC 2014. Dôvody, z ktorých vychádzajú tieto postupy, sú rovnaké ako dôvody, z ktorých vychádza toto rozhodnutie. Z rozhodnutia, ktorým sa Srí Lanka zaraďuje do zoznamu nespolupracujúcich tretích krajín v boji proti NNN rybolovu, by mali vyplývať dôsledky uvedené v článku 38 nariadenia o NNN rybolove. (14) Keď sa prijme vykonávacie rozhodnutie Rady, ktorým sa Srí Lanka zaradí do zoznamu nespolupracujúcich tretích krajín v súlade s článkom 33 nariadenia o NNN rybolove, rozhodnutie z DEŇ MESIAC 2014, ktorým sa Srí Lanka identifikuje ako nespolupracujúca tretia krajina, sa stane bezpredmetným. (15) Podľa článku 34 ods. 1 nariadenia o NNN rybolove Rada, uznášajúc sa kvalifikovanou väčšinou na základe návrhu Komisie, má vyradiť tretiu krajinu zo zoznamu nespolupracujúcich tretích krajín, ak táto krajina preukáže, že sa napravila situácia, ktorá spôsobila jej zaradenie do zoznamu. V rozhodnutí o vyradení sa má zohľadniť aj to, či dotknuté tretie krajiny zaradené do zoznamu prijali konkrétne opatrenia, ktorými možno zabezpečiť trvalé zlepšenie situácie. 2. POSTUP VOČI SRÍ LANKE (16) Komisia 15. novembra 2012 na základe článku 32 nariadenia o NNN rybolove oznámila Srí Lanke, že uvažuje o možnosti identifikovať Srí Lanku ako nespolupracujúcu tretiu krajinu, a vyzvala Srí Lanku, aby v úzkej spolupráci s jej útvarmi pripravila akčný plán na odstránenie nedostatkov uvedených v rozhodnutí z 15. novembra 2012. V období od decembra 2012 do júna 2014 Srí Lanka oznámila svoje stanoviská formou písomných vyjadrení a stretla sa s Komisiou s cieľom prediskutovať predmetné body. Komisia príslušné informácie poskytla Srí Lanke v písomnej podobe. Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky Srí Lanky reagujúce na rozhodnutie z 15. novembra 2012 a Srí Lanka bola zároveň buď ústne, alebo písomne informovaná o úvahách Komisie. Komisia dospela k názoru, že Srí Lanka neprijala dostatočné opatrenia na riešenie problémov a nedostatkov opísaných v rozhodnutí z 15. novembra 2012. Okrem toho Komisia dospela k záveru, že ani opatrenia navrhované v sprievodnom akčnom pláne Srí Lanky neboli vykonané v celom rozsahu. 3. IDENTIFIKÁCIA SRÍ LANKY AKO NESPOLUPRACUJÚCEJ TRETEJ KRAJINY (17) Komisia v rozhodnutí z 15. novembra 2012 analyzovala povinnosti Srí Lanky a hodnotila dodržiavanie jej medzinárodných záväzkov ako vlajkového, prístavného, pobrežného alebo trhového štátu. Na účely tejto kontroly Komisia zohľadnila kritériá uvedené v článku 31 ods. 4 až 7 nariadenia o NNN rybolove. (18) Komisia preskúmala, či si Srí Lanka plní povinnosti v súlade so zisteniami uvedenými v rozhodnutí z 15. novembra 2012 a so zreteľom na príslušné informácie, ktoré v tejto súvislosti poskytla Srí Lanka, navrhovaný akčný plán, ako aj opatrenia prijaté na nápravu situácie. (19) Hlavné nedostatky, ktoré Komisia identifikovala v navrhovanom akčnom pláne, súviseli s niekoľkými prípadmi nesplnenia povinností vyplývajúcich z medzinárodného práva týkajúcich sa predovšetkým neprijatia primeraného právneho rámca, absencie primeraného a efektívneho monitorovacieho systému, absencie systému pozorovateľov, absencie odrádzajúceho systému sankcií a nesprávneho uplatňovania systému osvedčovania úlovkov. Ostatné zistené nedostatky sa všeobecnejšie týkajú plnenia medzinárodných povinností vrátane odporúčaní a uznesení regionálnych organizácií pre riadenie rybárstva (RFMO) a podmienok registrácie plavidiel podľa medzinárodného práva. Zistilo sa aj nedodržiavanie odporúčaní a uznesení príslušných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (IPOA-IUU). Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz. (20) Komisia vo vykonávacom rozhodnutí z DEŇ MESIAC 2014 identifikovala Srí Lanku ako nespolupracujúcu tretiu krajinu podľa nariadenia Rady o NNN rybolove. (21) Pokiaľ ide o možné obmedzenia Srí Lanky ako rozvojovej krajiny, uvádza sa, že osobitný rozvojový štatút a celkový postup Srí Lanky v oblasti rybárstva nie sú nepriaznivo ovplyvnené všeobecnou úrovňou jej rozvoja. (22) So zreteľom na rozhodnutie z 15. novembra 2012 a rozhodnutie z DEŇ MESIAC 2014, ako aj na Komisiou zorganizovaný dialóg so Srí Lankou a jeho výsledok, možno dospieť k záveru, že opatrenia prijaté Srí Lankou v súvislosti s jej povinnosťami ako vlajkového štátu nestačia na dosiahnutie súladu s článkami 94, 117 a 118 Dohovoru Organizácie Spojených národov o morskom práve (UNCLOS) a s článkami 18, 19 a 20 dohody Organizácie Spojených národov o populáciách rýb (UNFSA). (23) Z toho vyplýva, že Srí Lanka si neplní povinnosti vlajkového štátu vyplývajúce z medzinárodného práva, podľa ktorého musí prijať opatrenia na zabránenie NNN rybolovu, odrádzanie od neho a jeho odstránenie, a preto by mala byť zahrnutá do zoznamu Únie týkajúceho sa nespolupracujúcich tretích krajín. 4. VYTVORENIE ZOZNAMU NESPOLUPRACUJÚCICH TRETÍCH KRAJÍN (24) Vzhľadom na uvedené závery týkajúce sa Srí Lanky by táto krajina mala byť zahrnutá do zoznamu nespolupracujúcich tretích krajín, ktorý bol vytvorený rozhodnutím z 24. marca 2014 v súlade s článkom 33 nariadenia o NNN rybolove. Príloha k vykonávaciemu rozhodnutiu 2014/170/EÚ by sa preto mala zodpovedajúcim spôsobom zmeniť. (25) Opatrenia, ktoré by sa mali uplatňovať v súvislosti so Srí Lankou, sú uvedené v článku 38 nariadenia o NNN rybolove. Zákaz dovozu sa týka všetkých produktov rybolovu, ako sa vymedzujú v článku 2 ods. 8 nariadenia o NNN rybolove, keďže odôvodnenie identifikácie ako nespolupracujúcej tretej krajiny nespočíva v tom, že neboli prijaté vhodné opatrenia v súvislosti s NNN rybolovom ovplyvňujúcim určitú populáciu alebo druh. (26) NNN rybolov okrem iného vyčerpáva zásoby rýb, ničí morské biotopy, oslabuje ochranu a udržateľné používanie morských zdrojov, narúša hospodársku súťaž, ohrozuje potravinovú bezpečnosť, nespravodlivo znevýhodňuje čestných rybárov a oslabuje pobrežné spoločenstvá. Vzhľadom na rozsah problémov súvisiacich s NNN rybolovom sa považuje za nevyhnutné, aby Únia pohotovo uplatnila opatrenia týkajúce sa Srí Lanky ako nespolupracujúcej krajiny. Vzhľadom na uvedené skutočnosti by toto rozhodnutie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie. (27) Ak Srí Lanka preukáže, že sa napravila situácia, ktorá spôsobila jej zaradenie do zoznamu, Rada, uznášajúc sa kvalifikovanou väčšinou na základe návrhu Komisie, vyradí Srí Lanku zo zoznamu nespolupracujúcich tretích krajín v súlade s článkom 34 ods. 1 nariadenia Rady o NNN rybolove. V rozhodnutí o vyradení sa zohľadní aj to, či Srí Lanka prijala konkrétne opatrenia, ktorými možno zabezpečiť trvalé zlepšenie situácie, ROZHODLA TAKTO: Článok 1 Príloha k vykonávaciemu rozhodnutiu 2014/170/EÚ sa nahrádza textom uvedeným v prílohe k tomuto rozhodnutiu. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. V Bruseli Za Radu predseda [1] Ú. v. EÚ L 286, 29.10.2008, s. 1. [2] Ú. v. EÚ L 286, 29.10.2008, s. 1. [3] Rozhodnutie Komisie z 15. novembra 2012 o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 354, 17.11.2012, s. 1). [4] Ú. v. EÚ L 91, 27.3.2014, s. 43. [5] Vykonávacie rozhodnutie Komisie z DEŇ MESIAC 2014 o identifikácii tretích krajín, ktoré Komisia považuje za nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C XX, dd.mm.2014, s. X). PRÍLOHA Zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu k Návrhu VYKONÁVACIEHO ROZHODNUTIA RADY, ktorým sa mení zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie Belize Kambodžské kráľovstvo Guinejská republika Srílanská demokratická socialistická republika